निजामुद्दीन एक्सप्रेस से गिरा यात्री गंभीर रूप से घायल
रतलाम | आलोट रेलवे स्टेशन से करीब आधा किलोमीटर दूर रविवार सुबह रेलवे पटरी पर एक व्यक्ति घायल मिला। सुबह 8.05 बजे इंदौर-जयपुर ट्रेन के चालक ने आलोट स्टेशन मास्टर को सूचना दी। 108 एम्बुलेंस ने उसे गंभीर हालत में जिला अस्पताल पहुंचाया। घायल की शिनाख्त नहीं हो सकी।
मौके पर पहुंचे सीनियर पाइंट्समैन प्रकाश डिंडोरिया ने बताया इंदौर-जयपुर ट्रेन से पहले इंदौर निजामुद्दीन ट्रेन गई थी। संभावना है यात्री उसी ट्रेन से गिरा हो। सूचना पर जीआरपी जवान के साथ मौके पर पहुंचे रेलकर्मी डिंडोरिया ने बताया घायल यात्री को पटरी से उठाकर करगिल चौराहे तक ले गए और 108 एम्बुलेंस से रतलाम भिजवाया। शामगढ़ जीआरपी जांच कर रही है।
bho_Deva hin_Deva hin_Deva